
Nositelj izrade materijala:

Upravni odjel za komunalno  gospodarstvo, promet i mjesnu samoupravu
PRIJEDLOG ODLUKE O IZMJENI I DOPUNI ODLUKE 
O OBAVLJANJU KOMUNALNIH DJELATNOSTI

O b r a z l o ž e n j e

PRAVNI TEMELJ
Člankom 34. stavkom 1. Zakona o komunalnom gospodarstvu propisano je da trgovačko društvo obavlja komunalne djelatnosti na temelju odluke o povjeravanju obavljanja komunalnih djelatnosti koju donosi predstavničko tijelo jedinice lokalne samouprave odnosno predstavnička tijela više jedinica lokalne samouprave u slučaju u kojem više jedinica lokalne samouprave obavljanje jedne ili više komunalnih djelatnosti organizira zajednički. 

Odredbom članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 12/17, 2/18, 2/20, 3/20, 4/21 i 5/21 – pročišćeni tekst), između ostaloga propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.
RAZLOZI UPUĆIVANJA  PRIJEDLOGA, OSNOVNA PITANJA KOJA TREBA UREDITI TE SVRHU KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN 
Gradsko vijeće Grada Osijeka na 14. sjednici održanoj 26. svibnja 2023. donijelo je Odluku o obavljanju komunalnih djelatnosti (Službeni glasnik Grada Osijeka br. 8/23) /dalje u tekstu: Odluka. 

Navedenom Odlukom određen je način obavljanja komunalnih djelatnosti odnosno povjereno je obavljanje određenih komunalnih djelatnosti trgovačkom društvu koje je osnovao Grad Osijek, povjereno je vršenje javne ovlasti u obavljanju određenih komunalnih djelatnosti, određene su komunalne djelatnosti koje se obavljaju na temelju koncesije, određene su komunalne djelatnosti koje se obavljaju temeljem pisanog ugovora, određene su obveze Trgovačkog društva prema osnivaču Gradu Osijeku kao i druga pitanja od značaja za obavljanje komunalnih djelatnosti na području Grada Osijeka. 

Tako je člankom 5. Odluke, određeno da na području Grada Osijeka komunalne djelatnosti obavljaju:  trgovačka društva kojih je osnivač Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele, pravna ili fizička osoba na temelju ugovora o koncesiji i pravna ili fizička osoba na temelju ugovora o povjeravanju komunalnih poslova,  a člankom 6. Odluke određene su komunalne djelatnosti koje obavljaju trgovačka društva koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele. 
Člankom 9. Odluke određeno je da pravna ili fizička osoba na temelju ugovora o povjeravanju obavljanja komunalnih djelatnosti obavlja komunalnu djelatnost:

- održavanja javne rasvjete

- održavanje nerazvrstanih cesta u skladu s propisima kojima se uređuje održavanje  cesta, u dijelu koji se odnosi na održavanje svjetlosne prometne signalizacije.
Grad Osijek već duže vrijeme provodi aktivnosti kako bi se obavljanje komunalnih djelatnosti u što većoj mogućoj mjeri provjerilo trgovačkim društvima koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele. 

Jedna od komunalnih djelatnosti koja bi se ovom Odlukom povjerila trgovačkom društvu koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele je održavanje javne rasvjete.
Pod komunalnom djelatnošću održavanja javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije za rasvjetljavanje površina javne namjene.
Odlukom je određeno da se predmetna komunalna djelatnost obavlja na temelju ugovora o povjeravanju obavljanja komunalnih djelatnosti, a postupak odabira osobe s kojom se sklapa ugovor o povjeravanju obavljanja komunalne djelatnosti te sklapanje, provedba i izmjene tog ugovora provode se prema propisima o javnoj nabavi.

S obzirom da se za svaku proračunsku godinu provodi novi postupak javne nabave za izbor pružatelja usluge s kojim će se sklopiti ugovor o povjeravanju obavljanja komunalne djelatnosti održavanja javne rasvjete, a koji je traje minimalno 2 mjeseca, ukoliko nije uložena žalba na odluku o odabiru, u cilju bolje kontrole i funkcionalnosti u obavljanju navedene komunalne djelatnosti te ispunjavanja jednog od temeljnih načela komunalnog gospodarstva, a to je načelo kontinuiteta obavljanja komunalnih djelatnosti, predlaže se komunalnu djelatnost održavanja javne rasvjete povjeriti trgovačkom društvu koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele, Unikom-u d.o.o. Osijek, Ružina 11 a.
Unikom d.o.o. poduzeo je sve aktivnosti koje su potrebne kako bi predmetnu komunalnu djelatnost obavljao prema standardima kakvoće pružanja komunalnih usluga. 
PROCJENA SREDSTAVA POTREBNIH ZA PROVOĐENJE ODLUKE TE NAČIN NJIHOVA OSIGURANJA
Za provedbu predložene Odluke o izmjeni i dopuni Odluke o obavljanju komunalnih djelatnosti nije potrebno osigurati financijska sredstva u Proračunu Grada Osijeka.
OBRAZLOŽENJE UZ:
Članak 1. – odredbom predmetnog članka povjerava se obavljanje komunalne djelatnosti održavanja javne rasvjete trgovačkom društvu  koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele Unikomu d.o.o. Osijek, Ružina 11 a.
Članak 2. – briše se podstavak kojim je određeno da se komunalna djelatnost održavanja javne rasvjete obavlja temeljem pisanog ugovora o povjeravanju komunalnih djelatnosti.
Članak 3. – određuje da danom stupanja na snagu predložene Odluke prestaje važiti Odluka  o načinu obavljanja komunalne djelatnosti održavanja javne rasvjete (Službeni glasnik Grada Osijeka br. 8/19).

Članak 4. – utvrđuje se vrijeme stupanja na snagu Odluke.

Nacrt Odluke o izmjeni i dopuni Odluke o obavljanju komunalnih djelatnosti bio je stavljen na savjetovanje sa zainteresiranom javnošću u razdoblju od 13. ožujka 2024. do 12. travnja 2024. 
Izvješće o provedenom savjetovanju u prilogu je ovog obrazloženja. 
Sukladno iznijetom, predlaže se da Gradsko vijeće razmotri i donese Odluku o izmjeni i dopuni Odluke o obavljanju komunalnih djelatnosti koja u Prijedlogu glasi:

Na temelju članka 34. stavka 1. Zakona o komunalnom gospodarstvu (Narodne novine br. 68/18, 110/18 – Odluka – USRH i 32/20) i članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 2/17, 2/18, 2/20, 3/20, 4/21 i 5/21 – pročišćeni tekst) Gradsko vijeće Grada Osijeka na ____ sjednici održanoj _______ 2024., donijelo je
O D L U K U

o  izmjeni i dopuni Odluke o obavljanju komunalnih djelatnosti

Članak 1.
U Odluci o obavljanju komunalnih djelatnosti (Službeni glasnik Grada Osijeka br. 8/23) u članku 6. točki 1. u podtočki 6. iza riječi „propisima“ briše se točka i dodaje se podtočka 7. koja glasi:
„- održavanje javne rasvjete.“
Članak 2.
U članku 9.  podstavak 1. briše se, a  dosadašnji podstavak 2. postaje podstavak 1.
Članak 3.

Danom stupanja na snagu ove Odluke prestaje važiti Odluka  o načinu obavljanja komunalne djelatnosti održavanja javne rasvjete (Službeni glasnik Grada Osijeka br. 8/19).
Članak 4.
Ova Odluka stupa na snagu osmog dana od dana objave u Službenom glasniku Grada Osijeka.

